Årsmelding for HIFOs avdeling Østlandet 2006/07
I styret:

Anne Ida Røkeness (leder), Marthe Hommerstad (økonomi), Ola Teige, Nik Brandal, Monica Mørch, Vera Schwach, Tor Jørgen Melien.
Anne Ida Røkeness overtok som leder etter Ragnhild Hutchison i forbindelse med styrets konstituerende møte 15. mai 2006.
Styrets arbeid:

Styret har hatt 4 møter i løpet av året. På disse har vi utarbeidet aktivitetsplanen. Arbeidet knyttet til aktivitetene har hovedsakelig vært gjort per e-post. Dette har vært en god arbeidsform for styret. Styret har også møttes to ganger for å klargjøre utsending av aktivitetsinformasjon til medlemmene, disse utsendingene har vært supplert med informasjon via hifo-net.
Noen representanter fra styret har også brukt drøyt fire virkedager på å rydde lageret i kjelleren i Niels Henrik Abels hus og HIFO-sekretærens gamle kontor i Vilhelm Bjerknes’ hus. Lokallaget får disponere kontorlokalet i tiden fremover. 
HIFOs avdeling Østlandet (HIFO-Ø) har i året som har gått fortsatt arbeidet med å fokusere på å ha historiefaglige aktiviteter som lot seg kombinere med sosiale tiltak. Grunntanken har vært å besøke historiefaglige steder som mange gjerne skulle ha vært, men som man ofte, av en eller annen grunn ikke kommer seg til. Aktivitetene har vært:

Aktiviteter:
23/4 2006: Tur til Eidsvoll med årsmøte
Planleggingen av dette arrangementet ble gjort i forrige styreperiode, og er derfor også omtalt i årsmeldingen fra forrige styre. Men siden regnskapet følger valgperioden har vi valgt å la denne årsmeldingen følge regnskapet. Vi hadde en formiddagsutflukt til Eidsvoll med omvisning i Eidsvollsbygningen ved historiker Torleif Hamre. Etterpå ble det bespisning i museets kafé og påfølgende årsmøte. Etter årsmøtet fikk de som ønsket det se museumsutstillingen. Det var ca 20 fremmøtte. 
15/6 2006: Sommeravslutning på Hovedøya
Tore Vigerust viste oss rundt i det nyåpnede klosterbiblioteket i Lavetthuset. Deretter fikk vi en omvisning i klosterruinene ved historiker og ”feriemunk” Tore Edland. Vi avsluttet kvelden med grill-piknik på sletta nedenfor klosteret.  Det var 12 fremmøtte.

24/9 2006: Besøk på Kongsvinger festning
Ettermiddagsutflukt til Kongsvinger festning der vi startet opp med foredrag om krigen i 1808 ved historiker Morten Nordhagen Ottosen. Etterpå fikk vi en omvisning på festningen og i museet ved Bjørn T. Langnes, daglig leder for Kongsvinger festnings venner, som fortalte om festningens historie, festningen under 2. verdenskrig, flyktningerutene i området. Vi fikk også med oss en billedutstilling fra grensevakten i 1905. Til slutt fikk vi i oss et varmt måltid i Gyldenborg. Det var til sammen 24 fremmøtte.

9/11 2006: Besøk på Stortinget
Her fikk vi en eksklusiv omvisning på Stortinget ved Svein Egil Utsigt Karlsen, cand. philol. i historie og ansatt i omviserkorpset på Stortinget. Han fortalte om Stortingets historie, med vekt på husets historie og dagens funksjoner. Vi fikk også et innblikk i hvordan Stortinget ser på sitt formidlingsansvar i dag og hvordan dette praktiseres. Etter rundturen avsluttet vi med sosialt samvær på Internasjonalen. Det var ca. 20 fremmøtte.

03/1 2007: Faglig pedagogisk dag på Blindern
Vi arrangerte en to timers paneldebatt over emnet: "Fra oldtid til internett - med kunnskapsløftet tilbake til fremtiden". Spørsmålene vi konsentrerte oss om var: - Hvilket historiefag ønsker vi? - Hva er bra med foreliggende lærebøker, hva burde være forbedret i de nye, når de kommer? - Hvilken retning sender læreplanene og de nye fagbøkene historiefaget? Debatten ble ledet av styremedlem Nik Brandal; panelet besto av - Karsten Korbøl - HIFOs skoleseksjon; Anne Kjersti Jacobsen – skolebokforfatter; Jardar Seim - Ski videregående skole; Wenche Fossen – Samlaget; og Berit Nafstad Lyftingsmo ved Utdanningsdirektoratet. Det var ca 25 fremmøtte.  
6/3 2007: Besøk i gamle Krigsskolens lokaler i Tollbugata 10
Vi fikk en kjapp omvisning i bygningens to plan over bakken. Etterpå fikk vi en orientering omkring arbeidet med boken “For parykk og sabel. Om Tollbugaten 10 – Krigsskolens residens siden 1802” ved Tore H. Vigerust. Deretter fikk vi en presentasjon av Institutt for forsvarsstudier, ved leder Kjell Inge Bjerga. Til slutt orienterte Tor Jørgen Melien kort om Norsk Militært tidsskrift. Vi avsluttet kvelden med hyggelig sosialt samvær på Celsius. Det var 15 fremmøtte.
15/4 2007: Tur til Kongsberg med årsmøte
Ettermiddagstur til Kongsberg med omvisning i sølvgruvene ved historiker Bjørn Ivar Berg. Etter omvisningen blir det servering i Sakkerhusene og årsmøte for HIFO Østlandets medlemmer. Denne turen er planlagt av dette styret, men regnskapsmessig tilhører den neste styreperiode, og vil derfor bli nærmere omtalt i neste årsmelding. 
Utgifter:

HIFO-Øs utgifter dette året har vært knyttet til påskjønnelser til stedene vi har besøkt og til foredragsholderne. I alt har dette kommet på 5262,- kr. Dette gir et driftsresultat på 6239,24 kr. Utgifter i forbindelse med arrangementet på gamle Krigsskolen vil bli ført på regnskapet for neste periode da Forsvaret foreløpig ikke har sendt faktura; arrangementskostnadene er estimert til ca. 450,- kr. Regnskapet er i skrivende stund under godkjenning av revisor Gro Henriksen. Godkjent regnskap vil bli fremlagt på årsmøtet.
Meldingen skrevet av
Anne Ida Røkeness (leder) og godkjent av styret.
Saksliste til årsmøtet for HIFOs avdeling Østlandet

Sted: Sakkerhusene ved Kongsberg sølvgruver
Tid: 15/4 2007
Saksliste:

Godkjenning av innkalling

Gjennomgang og godkjenning av årsmeldingen (se vedlagt)

Godkjenning av regnskap

1) Valg av nye styremedlemmer: (styremedlemmer sitter for to år)

Følgende styremedlemmer går ut, tallet i parentes forteller hvor lang perioden er:


Tor Jørgen Melien (2 år), trekker seg etter ett år 

Følgende styremedlemmer tar gjenvalg:


Anne Ida Røkeness (2 år)

Ola Teige (2 år)

Følgende styremedlemmers periode går ikke ut nå:


Marte Hommerstad (1 år igjen)

Vera Schwach (1 år igjen)

Monica Mørch (1 år igjen)

Nik Brandal (1 år igjen)

Presentasjon av kandidater:

Magnus Henrik Sandberg (skolekontakt, 2 år)


Ett navn til kommer
2) Eventuelt

